GiliGold/VAD_KnessetCorpus huggingface dataset:
שירלי אביבי: עם השנים הם שינו את הנוסחה שלהם, את הפורמולה בהתאם לתקנים בין לאומיים וכתוצאה מכך השמנים שהם ייבאו כבר לא נכנסו לקטגוריה שיצרנו להם בעבר.
שירלי אביבי: מאחר וכך, אנחנו יצרנו להם קטגוריה חדשה שהיא לפי הכלל הישראלי ובעזרת הכלל הזה אנחנו מאפשרים להם לייבא את השמנים האלה לפי הפורמולה המיוצרת עתה.
שירלי אביבי: תוצאה נלווית היא שאנחנו מבטלים את הסעיף שהיה קיים בעבר, אותו עשינו עבור היצרנים האלה שלא משתמשים יותר בפרט הזה כי הם לא יכולים לייבא דרכו.
שי חרמש: זה מקל על התעשייה המקומית מול היבוא?
שירלי אביבי: על תעשיית תחליפי החלב.
ציון פיניאן: אנחנו מצביעים על צו תעריף המכס והפטורים ומס קנייה על טובין (תיקון מס' 7), התשע"א-2011 (שמנים צמחיים לצורך ייצור תחליפי חלב אם).
ציון פיניאן: בעד אישור הצו – פה אחד הצו אושר
ציון פיניאן: הצו הבא, צו תעריף המכס והפטורים ומס קנייה על טובין (תיקון מס' 8), התשע"א-2011 (כרטיסים חכמים מהסוג המשמש במכשירי טלפון סלולארי ובממירים לטלוויזיה).
רוחמה אברהם-בלילא: זה עוד הפעם לעלות את המחיר לציבור, כך שהוא ישלם יותר עבור הכרטיסים?
קובי בוזו: בצו יש שלושה שינויים.
קובי בוזו: השינוי הראשון הוא באמת כרטיסים חכמים שזה מוצר נלווה או לממירים או לטלפונים סלולארים.
רוחמה אברהם-בלילא: שכל צרכן היום משתמש בהם.
רוחמה אברהם-בלילא: לרוב הצרכנים יש טלפונים חכמים.
קובי בוזו: טלפונים סלולרים.
קובי בוזו: מדיניות המיסוי היא לחייב במס קנייה טלפונים סלולרים ב-15 אחוזים וממירים ב-10 אחוזים.
קובי בוזו: אנחנו רצינו ליצור כאן אחידות בין המיסוי של הכרטיס לבין המיסוי של החלק.
קובי בוזו: ברגע שאין אחידות במיסוי, מתחילים משחקים.
רוחמה אברהם-בלילא: מה היה עד עכשיו?
קובי בוזו: עד עכשיו היו משחקים.
שי חרמש: יבואן עושה תרגיל כך שבמקום להביא את המכשיר כולו, הוא מתחיל להביא חלקים-חלקים.
ציון פיניאן: ואז הוא מרוויח הרבה יותר.
ציון פיניאן: הוא מוכר כל חלק בנפרד.
רוחמה אברהם-בלילא: אבל בסופו של דבר מי זוכה?
רוחמה אברהם-בלילא: הצרכן זוכה לקבל את השירות היותר זול.
שירלי אביבי: או שהיבואן לוקח את זה לכיס שלו ולא מגלגל את זה.
רוחמה אברהם-בלילא: בשורה התחתונה, הצו הזה טוב לצרכן או לא טוב לצרכן?
רוחמה אברהם-בלילא: כמה יידרש הצרכן לשלם תוספת?
שי חרמש: חמישה מיליון שקלים.
רוחמה אברהם-בלילא: חמישה מיליון שקלים בשנה.
קובי בוזו: לא, בבדיקה שאני עשיתי, ראיתי שלמשל הכרטיסים לממירים עולים בין ארבעה דולר לשמונה דולר.
קובי בוזו: 15 אחוזים מזה, תעשי חשבון, זה יוצא תוספת לכרטיס של כשלושה שקלים.
רוחמה אברהם-בלילא: כמה הצרכן ישלם?
רוחמה אברהם-בלילא: שלושה שקלים?
קובי בוזו: אם הוא יגלגל את הכול, זה שלושה שקלים.
קובי בוזו: את לא מחליפה את הכרטיס כל יומיים.
קובי בוזו: את הממיר שאת קונה, את קונה פעם אחת ואם הוא מתקלקל , פעמיים מחליפים כרטיס.
רוחמה אברהם-בלילא: כאן עוד שלושה שקלים, שם עוד חמישה שקלים.
רוחמה אברהם-בלילא: במקום להקטין, אתה מעלה.
קובי בוזו: אנחנו עובדים עכשיו על הצווים האלה, להפחית את מיסי הקנייה על כל האלקטרוניקה הבידורית.
קובי בוזו: הצו הזה נכנס כבר ב-1 בספטמבר.
רוחמה אברהם-בלילא: תביאו את הכול ביחד.
קובי בוזו: הצו הזה כבר פועל.
קובי בוזו: אנחנו באים חודשיים אחרי.
קובי בוזו: הצווים האחרים שאנחנו מפחיתים את מיסי הקנייה, אנחנו נוציא צו שפוטר את הכול ממיסי קנייה.
קובי בוזו: ברור שכשיצאו הצווים האלה, אנחנו לא נשאיר רק כרטיסים חכמים חייבים והמכשירים הסלולאריים לא.
רוחמה אברהם-בלילא: אז תורידו את הכול?
קובי בוזו: כן, ודאי.
רוחמה אברהם-בלילא: גם על זה?
קובי בוזו: ודאי.
קובי בוזו: אנחנו רוצים אחידות במיסוי.
קובי בוזו: זאת המטרה.
רוחמה אברהם-בלילא: אם אתה אומר שבקרוב אתה הולך להביא את זה, למה להעלות ואחר כך להוריד?
קובי בוזו: כי הצו הזה פורסם.
רוחמה אברהם-בלילא: מי שהעלה, אף אחד הרי לא יוריד גם אם מדובר בשקל אחד.
יצחק וקנין: לא זאת הכוונה.
יצחק וקנין: צווים מאושרים אוטומטית אבל יש לך חודשיים שאתה יכול להעביר את זה בוועדה.
רוחמה אברהם-בלילא: בסופו של דבר יש כאן כוונה להוריד.
רוחמה אברהם-בלילא: אז למה להמשיך את הצו הזה אם יש כוונה להוריד?
ציון פיניאן: אנחנו מצביעים על אישור צו תעריף המכס והפטורים ומס קנייה על טובין (תיקון מס' 8), התשע"א-2011 (כרטיסים חכמים מהסוג המשמש במכשירי טלפון סלולארי ובממירים לטלוויזיה).
ציון פיניאן: בעד אישור הצו – רוב נגד – 1 נמנע - 1 הצו אושר
רוחמה אברהם-בלילא: אני חושבת שהיה צריך להביא הכול ביחד.
קובי בוזו: יש עוד שני שינויים קלים בצו הזה.
רוחמה אברהם-בלילא: שי, אתה היית בעד או נגד?
רוחמה אברהם-בלילא: אתה צריך להצביע אתי.
ציון פיניאן: הוא נמנע.
ציון פיניאן: כבר הצבענו.
רוחמה אברהם-בלילא: אם הוא היה מצביע אתי, זה לא היה עובר.
ציון פיניאן: היית אומרת את זה, היינו עושים גיוס.
ציון פיניאן: בחמש דקות מגייסים ומעבירים.
שי חרמש: הוא היה שם רביזיה ומביא לכאן ארבעה חברים.
קובי בוזו: יש שני שינויים טכניים.
קובי בוזו: אין כאן תוספת הכנסות.
קובי בוזו: כשהוצאנו תעריף מכס בשנת 2007 עשינו שינוי בכל הסעיפים והכנסנו בטעות, בסעיף 1, מדי חשיפה.
קובי בוזו: היינו צריכים להעביר את זה לסעיף אחר.
קובי בוזו: מה שעשינו זה ביטלנו את הסעיף בו הכנסנו את מדי החשיפה והעברנו אותם באותו שיעור מכס.
רוחמה אברהם-בלילא: תסביר לי מה זה המכס הזה.
קובי בוזו: יש מכס על מדי חשיפה.
רוחמה אברהם-בלילא: מה זה מדי חשיפה?
קובי בוזו: מדי חשיפה, מדים שמודדים את האור ואומרים לך מה מידת האור שיש לך, אם זה במצלמה או משהו כזה.
קובי בוזו: יש על זה מכס והוא היה בפרט איקס ואנחנו עכשיו העברנו את מדי החשיפה – ראינו שהסיווג העולמי לא אמור להיות באיקס אלא אמור להיות ב-ואי.
קובי בוזו: מחקנו אותו מאיקס ושמנו אותו ב-ואי.
רוחמה אברהם-בלילא: זאת תקנה טכנית בלבד.
שירלי אביבי: המכס נשאר אותו הדבר ולא עלה.
קובי בוזו: יש עוד שינוי.
רוחמה אברהם-בלילא: למה אנחנו מצביעים ורק אחרי כן מביאים את התיקונים?
ציון פיניאן: אני מסכים אתך.
ציון פיניאן: לא ידעתי שיש תיקונים ואני מתנצל.
ציון פיניאן: אני אשם.
ציון פיניאן: את חטאי אנכי מזכיר היום.
יצחק וקנין: הלוואי שכל החטאים יהיו כשלך.
קובי בוזו: השינוי הנוסף.
קובי בוזו: בדקנו וראינו שיש לנו בצו תעריף המכס פטור מותנה על לבדים ארוגים לייצור ביטנה.
קובי בוזו: במסגרת ניכוי שעשינו בצו התעריף ראינו שבפרט הזה לא משתמשים כבר שנים רבות.
קובי בוזו: ביטלנו את הפרט הזה.
קובי בוזו: התייעצנו עם משרד התעשייה וראינו שאנחנו יכולים לבטל אותו.
קובי בוזו: אנחנו מביאים את זה כאן לאישור הוועדה.
יצחק וקנין: אני ראיתי כתבה על הנושא הזה אבל אולי אני טועה.
יצחק וקנין: אתה מדבר על צמר.
קובי בוזו: אלה בדים לייצור ביטנה.
יצחק וקנין: על זה ראיתי כתבה, אני חושב לפני שבועיים.
יצחק וקנין: בכתבה נאמר שחלק מהיבואנים מתנגדים למהלך הזה.
שירלי אביבי: בהמלצות טרכטנברג היו הפחתת מכסים גם על מוצרי טקסטיל שמהווים חומר גלם לתעשיית הטקסטיל, ביניהם היו כל מיני מינים עשויים וקציץ סיבים.
שירלי אביבי: לזה התעשייה התנגדה ושלחה אלינו את התנגדותה.
שירלי אביבי: כתוצאה מההתנגדות שלה, שר האוצר שקל וככל הנראה הוא לא מתכוון להפחית את שיעור המכס על הפרטים האלה.
יצחק וקנין: זה מה שראיתי.
ציון פיניאן: ביקשו ממני להקריא את הצו ולכן אני מקריא אותו.
ציון פיניאן: צו תעריף המכס והפטורים ומס קנייה על טובין (תיקון מס' 8), התשע"א-2011 (כרטיסים חכמים מהסוג המשמש במכשירי טלפון סלולארי ובממירים לטלוויזיה).
ציון פיניאן: אנחנו סוגרים את הישיבה וממשיכים בסדר היום בשעה 12:00, אז תתחדש הישיבה בניהולו של יושב ראש הוועדה הקבוע.
שי חרמש: אני מבקש שהוועדה תברך את היושב ראש שעשה את מלאכתו נאמנה בהיעדר היושב ראש הקבוע.
משה גפני: תודה רבה לחבר הכנסת ציון פיניאן על ניהול הישיבה.
שי חרמש: הוא עשה את זה למופת.
שי חרמש: שיבחנו אותו.
משה גפני: יותר טוב ממני.
ציון פיניאן: אנחנו תלמידים טובים.
ציון פיניאן: עם הזמן משתבחים.
משה גפני: צריכות להגיע עוד העברות?
רוחמה אברהם-בלילא: הגיעה השערורייה הגדולה.
רוחמה אברהם-בלילא: מונחת לפתחנו עכשיו.
משה גפני: אני אבדוק שוב.
משה גפני: אני לא רוצה לעכב היום העברות, כי מה שהיום יעוכב, ילך לאיבוד.
משה גפני: יכול להיות שנעשה עוד הפסקה כי מה שלא יעבור היום, ילך לאיבוד.
משה גפני: יש דברים שהם באמת חשובים.
משה גפני: אנחנו עוברים לסעיף 10, הגדלת תקציב ההתאמות לשנת 2012, סעיף שהוסף הבוקר.
משה גפני: הממשלה לא עמדה בעניין הזה של הסעיף בחוק של התקציב הדו שנתי שעד דצמבר היא צריכה להביא חלוקה של מיליארד ו-600 אלף שקלים, החלוקה למשרדים עליה הממשלה הייתה אמורה להחליט ולהביא את זה לכאן לאישור.
משה גפני: אנחנו היינו צריכים לקיים על זה דיון עכשיו, בדצמבר, ולהתאים את תקציבי המשרדים בהתאם לתוספת הזאת.
שי חרמש: הם ביקשו דחייה לסוף ינואר וקיבלו.
משה גפני: הם ביקשו ממני דחייה ואני לא נתתי שום דבר ולא הבאתי שום דבר להצבעה.
משה גפני: אמר לי אחד מחברי הכנסת מסיעת קדימה שבמקרה היה גם שר אוצר שהכסף הזה הולך לאיבוד.
משה גפני: לא יודע אם הוא התכוון ללכת לבג"ץ אבל לא משנה.
משה גפני: זה גם לא כל כך קשור לפרוטוקול כמו העובדה שעצם זה שלא הצבענו, הרי החוק אומר שצריך לאשר את זה ב-2011, תקציב ההתאמות ל-2012, ואנחנו לא אישרנו.
משה גפני: אני לא רציתי ולא ביקשתי מהוועדה לאשר את בקשת הדחייה.
משה גפני: אני צריך לתת הכשר לדבר שהוא בניגוד לחוק?
משה גפני: לא הצבענו.
משה גפני: אז אני פניתי למשרד האוצר ואמרתי שאנחנו רואים שבתקציב ההתאמות יש רק כמיליארד וחצי ואני מבקש עוד מאה מיליון כי הסיכום היה על מיליארד ו-600 מיליון.
משה גפני: אתמול הגיעה תוספת של מאה מיליון שקלים לסעיף הזה בשנת 2012.
טמיר כהן: בשעה 13:45.
משה גפני: הוועדה נדרשת לאשר את ההעברה התקציבית של המאה מיליון שקלים, אני מדגיש, לשנת 2012.
משה גפני: זאת לא העברה של סוף שנה שאנחנו צריכים לסגור אותה ב-2011.
משה גפני: זה סוף שנה כיוון – יש כאלה שאומרים שאני חולק על זה ונדמה לי שגם היועצת המשפטית חולקת על זה – ליתר ביטחון, אם אנחנו לא נצביע היום, זה כאילו אנחנו מוותרים על הכסף.
משה גפני: אני לא סבור כך אבל אני חושב שצריך כן להצביע על ההעברה של המאה מיליון שקלים כדי שבסעיף יהיה מיליארד ו-600 מיליון שקלים.
משה גפני: יש התחייבות שעד 31 בינואר הממשלה תאשר את החלוקה של הכסף הזה ואז זה יגיע לוועדת הכספים לאישור.
משה גפני: לכן אני רוצה שנצביע קודם על ההעברה הרגילה של המאה מיליון שקלים ולאחר מכן לאשר את כל המיליארד ו-600 מיליון שקלים שנמצאים בסעיף התקציבי של 2012 שאני לא בטוח בכלל שצריך להצביע אבל אני מבקש ליתר ביטחון כן להצביע.
רוחמה אברהם-בלילא: אני חושבת שאתה מוסיף חטא על פשע מכיוון שבשבוע שעבר אני טענתי ואמרתי, ואני חוזרת וטוענת, שהממשלה הזאת היא עבריינית ועצם העובדה שאנחנו כאן נעביר את המאה מיליון ונעביר את המיליארד וחצי שקלים לשנה הבאה, אנחנו בעצם עוזרים לממשלה לעבור על חוק וזה חוק שאתה חוקקת ובזכותך נכנס הסכום של מיליארד וחצי שקלים אלה, עוד לפני שידעת שתיפול על שולחננו סוגיית הצדק החברתי, הסוגיה הביטחונית, הסוגיה של המיתון.
רוחמה אברהם-בלילא: אף אחד לא צפה את הדברים האלה.
רוחמה אברהם-בלילא: אתה עשית יפה ואמרת שאתה לא בטוח שהתקציב הדו שנתי הזה יחזיק מעמד.
רוחמה אברהם-בלילא: לא אומר שהתקציב הדו שנתי מלכתחילה הוא לא נכון והיה צריך להחזיר אותו לתקציב שנתי, אבל אנחנו כאן מגיעים למצב בו אנחנו מאשרים מעבר על החוק.
רוחמה אברהם-בלילא: סגן שר האוצר, כאשר הוא היה כאן בשבוע שעבר, דרשנו ממנו ואמרנו לו שיש לו עוד שבועיים להביא אלינו את החלוקה של המיליארד וחצי שקלים ולומר לאן הם הולכים.
רוחמה אברהם-בלילא: בשבוע שעבר, בהינף יד העברתם כמעט 800 מיליון שקלים לביטחון כאשר אף אחד לא יודע לצורך מה זה עבר.
משה גפני: אישרו את זה בוועדה המשותפת.
רוחמה אברהם-בלילא: אישרו את זה בוועדה המשותפת אבל העובדה היא שאנחנו רואים שמוססו את כל הישגי המחאה החברתית וראש הממשלה – באחד העיתונים, אתמול או שלשום – אמר באופן חד משמעי שהוא הולך להגדיל את תקציב הביטחון.
רוחמה אברהם-בלילא: זאת אומרת שאין שום סיכוי שיועבר תקציב כלשהו לא לחינוך הרך, לא לדיור, לא לאותם אנשים מסכנים שנופלים בין הכיסאות והיום אנחנו כאן מכשירים את השרץ הזה, מעבירים עוד מאה מיליון שקלים שמתווספים למיליארד וחצי שקלים כשאנחנו לא יודעים איך תיראה החלוקה הזאת נכון להיום.
רוחמה אברהם-בלילא: אני חושבת שבאוצר יש אנשי מקצוע טובים שלפחות יכלו לבוא ולהראות לנו חלופה ראשונית למיליארד וחצי שקלים אלה עם אפשרות לשינויים והתאמות, והיינו בסרטים האלה לא פעם אחת.
רוחמה אברהם-בלילא: לבוא ולשים את זה לפתחנו כך שאם אנחנו לא מעבירים את המאה מיליון האלה היום, כל המיליארד וחצי יהיעו בסכנה, זה לא.
משה גפני: לא, הם לא אומרים את זה.
רוחמה אברהם-בלילא: אתה אומר את זה.
משה גפני: אני אמרתי את זה בשם רוני בר-און.
רוחמה אברהם-בלילא: עזוב אותי מרוני בר-און.
משה גפני: הם לא אומרים את זה.
משה גפני: להפך, הם לא רוצים אפילו להביא את זה.
רוחמה אברהם-בלילא: אני חושבת שיש גם את מחר, שישבו על המדוכה ושיביאו לנו תוכנית ראשונית.
רוחמה אברהם-בלילא: שיאמרו הנה התוכנית, הנה לא עוברים על החוק ושאנחנו נפסיק להיות המכבסה שתלבין את כל ההליך הלא תקין הזה.
רוחמה אברהם-בלילא: אדוני היושב ראש, זאת פעם שנייה שהם עוברים על החוק.
שגית אפיק: זאת לא פעם שנייה אלא זאת הפעם הראשונה.
רוחמה אברהם-בלילא: הפעם הראשונה הייתה בכל מה שקשור לחלוקת קרן רווחי הגז.
שגית אפיק: פעם ראשונה בעניין הזה.
רוחמה אברהם-בלילא: לא משנה, אבל זאת פעם שנייה שהממשלה הזאת היא עבריינית.
שגית אפיק: התייחסות לטענה המשפטית לגבי השאלה האם העובדה שהממשלה לא הביאה במועד את הצעתה לחלוקת תקציב ההתאמות מפקיעה את הסכום הזה מהסעיף של תקציב ההתאמות שנמצא בחוק התקציב לשנת הכספים 2012.
שגית אפיק: אני חושבת שזה לא כך.
שגית אפיק: אני חושבת שזאת פרשנות שהיא לא סבירה בנסיבות העניין להגיד שבגלל שהממשלה לא עמדה במועד שקצוב לה בחוק להביא הצעה לחלוקה בפני ועדת הכספים, בייחוד בשעה שהחוק לא קוצב לוועדת הכספים את המועד בו עליה לאשר את ההצעה לחלוקה.
שגית אפיק: גם אם היה מובא עד 31 בדצמבר 2011, לוועדת הכספים הייתה לכאורה כמעט שנה שלמה לאשר את ההצעה.
שגית אפיק: לכן ביחד עם העובדה שהסעיף התקציבי הזה מופיע בחוק התקציב לשנת הכספים 2012, אני לא רואה איך אפשר לטעון שהכסף הזה יתאדה וייעלם כתוצאה מכך שהממשלה לא עמדה במחויבות שלה.
רוחמה אברהם-בלילא: לכן אין צורך להצביע על זה עכשיו.
משה גפני: יש את התוספת.
משה גפני: אני דרשתי את התוספת.
שגית אפיק: יש כאן תוספת משום שבישיבה הקודמת אמר היושב ראש שתקציב ההתאמות צריך לעמוד על 1.6 מיליארד.
שגית אפיק: ברגע שיש תוספת, הנכון הוא להצביע.
רוחמה אברהם-בלילא: זה אומר שאם אנחנו מצביעים על המאה מיליון שקלים האלה, אנחנו מאשרים את המיליארד וחצי.
משה גפני: מיליארד ו-600 מיליון.
שגית אפיק: את מאשרת מיליארד ו-600 מיליון.
רוחמה אברהם-בלילא: אני מאשרת מיליארד ו-600 מיליון בלי שאני יודעת איך זה יחולק?
שגית אפיק: אבל את כבר אישרת אותם בחוק התקציב לשנת הכספים 2012.
משה גפני: את בעל הבית.
ציון פיניאן: אם לא תאשרי את זה היום, זה יעבור לאוצר ולא תקבלי כלום.
משה גפני: לא תקבלי כלום.
ציון פיניאן: האוצר רוצה שלא תאשרי.
משה גפני: זה חוזר אליו.
משה גפני: אני משבח אותו שבסוף הוא הביא את זה.
שגית אפיק: למרות שאולי לאוצר היה אינטרס אחר, אני מבינה שגם הפרשנות של האוצר היא שהסעיף הזה שריר וקיים ותקף למרות שהממשלה לא עמדה במחויבות שלה.
יוגב גרדוס: אני לא היועץ המשפטי של משרד האוצר, אבל לאחר שיחות עם היועץ המשפטי גם אנחנו לא סבורים שהסעיף ייעלם.
רוחמה אברהם-בלילא: מאיפה אתה יודע שהאוצר יציג לך חלוקה על כל המיליארד ו-600 מיליון שקלים?
משה גפני: זה לא האוצר אלא זאת הממשלה.
רוחמה אברהם-בלילא: מאיפה אתה יודע שהממשלה תבוא ותגיד?
רוחמה אברהם-בלילא: מאיפה אתה יודע שהיא לא תנקוט בשיטת הסלאמי לכל מיני הטבות כאלה ואחרות, לשילומים קואליציוניים?
יוגב גרדוס: כדי להפיג את החששות.
יוגב גרדוס: המיליארד וחצי, ועכשיו המיליארד ו-600 מיליון, כלול בתוך סעיף הרזרבה הכללית.
יוגב גרדוס: לכן האוצר לא יכול להשתמש בכסף לשום מטרה בלי אישור ועדת כספים.
שגית אפיק: זה גם החוק.
שגית אפיק: מעבר לזה שזה בסעיף, החוק קובע מפורשות.
רוחמה אברהם-בלילא: למה לא הבאתם לממשלה הצעה התחלתית האומרת איך מטפלים בסוגיית הדיור?
רוחמה אברהם-בלילא: אם יש מיליארד ו-600 מיליון שקלים, איך לא הבאתם תוכנית כזאת?
רוחמה אברהם-בלילא: איך לא הבאתם תוכנית לכל מה שראש הממשלה התהדר ואמר שהוא יעשה כמו חינוך לגיל הרך?
רוחמה אברהם-בלילא: שהם לפחות יכינו את התוכנית הזאת.
רוחמה אברהם-בלילא: הוא האוצר.
משה גפני: זה ראש הממשלה ושר האוצר.
משה גפני: אני לא מתווכח על זה אבל זה לא הוא.
משה גפני: אני מודיע שאני לא מתכוון לתת הכשר - אני גם לא הרבנות הראשית – לזה שהממשלה שהייתה מחויבת על פי החוק להביא את הבקשה של השינויים והחלוקה בדצמבר, לא עשתה את זה.
רוחמה אברהם-בלילא: יש לי הצעת ייעול.
משה גפני: לפני שאת מציעה.
משה גפני: מה שקורה עכשיו, זה כסף שבעצם צריך להיות מאושר על ידינו.
משה גפני: אנחנו יודעים שיצטרכו את הכסף הזה.
משה גפני: אנחנו יודעים שיצטרכו את הכסף ברווחה, אנחנו יודעים שיצטרכו את הכסף בחינוך, אנחנו יודעים שיצטרכו את הכסף בבריאות, אנחנו יודעים שהנושאים החברתיים הולכים להיות יותר קשים בשנה הבאה.
משה גפני: הכסף הזה הוא כסף שבחוק מאפשר לנו לשחק אתו מבחינת החלוקה בין המשרדים.
משה גפני: אני חושב שזה מאוד חשוב שהוא יהיה בסעיף הזה.
רוחמה אברהם-בלילא: אדוני היושב ראש, בשבועיים אחרונים אנחנו מעבירים הרבה מאוד כספים מכספי הרזרבה לשימושים כאלה ואחרים, להרשאות להתחייב, ואין לנו פחות או יותר תמונה כוללת.
רוחמה אברהם-בלילא: מכיוון שהממשלה הרי על מקומה עומדת והיא לא עושה שום דבר, קופאת על שמריה, יש לי רעיון.
רוחמה אברהם-בלילא: אתה יושב ראש ועדת הכספים, בוא אנחנו נשב על המדוכה שבוע ימים ונראה איך אנחנו מחלקים את הכסף, נביא את ההצעה הזאת לממשלה, נזמין לכאן את שר האוצר, נזמין לכאן את ראש הממשלה, נחלק את הכסף, נראה איך אנחנו חושבים שצריך לחלק את הכסף.
רוחמה אברהם-בלילא: נעשה את זה לא במיליון שקלים כיבוד כמו שעשה את זה טרכטנברג, אלא אנחנו נביא את זה באמת למען אותן מצוקות חברתיות שהציבור כה זקוק להן.
רוחמה אברהם-בלילא: בוא ניקח שבוע ימים ונעשה את זה.
משה גפני: שגית אומרת שאני אמרתי את זה בישיבה הקודמת.
משה גפני: הייתי כזה אמיץ בישיבה הקודמת?
משה גפני: יוגב, אני חוזר על מה שאמרתי.
משה גפני: אם עד 31 בינואר לא יגיע סעיף החלוקה של הממשלה, אנחנו נעשה את זה כאן.
משה גפני: אני לא יודע מה יהיה מבחינה חוקית.
רוחמה אברהם-בלילא: יש אלוהים.
משה גפני: אגב, אני דיברתי גם עם ראש הממשלה והוא התחייב שהם יעשו.
רוחמה אברהם-בלילא: עד ה-31 בינואר?
רוחמה אברהם-בלילא: אשרי המאמין.
יוגב גרדוס: הממשלה התחייבה וככל הידוע לי היא תעמוד במחויבות שלה.
משה גפני: אנחנו מצביעים שתי הצבעות.
משה גפני: הצבעה אחת על העברה של מאה מיליון שקלים.
משה גפני: פנייה מספר 9 – אנחנו מצביעים על העברת מאה מיליון שקלים לסעיף ההתאמות שבינואר יחלקו אותם בין המשרדים החברתיים לשנת 2012.
רוחמה אברהם-בלילא: המשרדים החברתיים.
רוחמה אברהם-בלילא: לא לשילומים קואליציוניים.
משה גפני: בעד אישור פנייה מספר 9 – רוב נמנע - 1 הפנייה אושרה
רוחמה אברהם-בלילא: אני מבקשת להגיד שאני נמנעת.
משה גפני: אני אפילו לא חולק עליך.
משה גפני: אמרתי, אני לא הרבנות הראשית ואני לא נותן להם הכשר.
רוחמה אברהם-בלילא: אני לא יכולה לתת הכשר לזה.
רוחמה אברהם-בלילא: מצד שני, אני לא יכולה להתעלם מחוות דעתה של היועצת המשפטית.
משה גפני: מכיוון שעברו מאה מיליון שקלים לסעיף ההתאמות ב-2012 והסכום עומד עכשיו על מיליארד ו-600 מיליון שקלים, אני מבקש לאשר את הסעיף הזה.
משה גפני: על פי החוק הממשלה צריכה לאשר את החלוקה הזאת.
משה גפני: זה סעיף התאמות שעשינו אותו בגלל התקציב הדו-שנתי.
משה גפני: היא צריכה לחלק בין המשרדים ואחרי שהממשלה מחלקת, זה מגיע לכאן ואנחנו צריכים לאשר או לדחות או לשנות.
משה גפני: זה לא נעשה עד סוף דצמבר, וזה מה שטוענת חברת הכנסת רוחמה אברהם והיא צודקת.
משה גפני: מזכיר הממשלה שלח לי מכתב שהוא מבקש, בגלל כל השינויים שקורים, לדחות את זה בחודש, עד 31 בינואר ועד אז, זה מה שאמר יוגב, הממשלה תביא את זה לכאן ואז נראה או לשנות או לאשר או לדחות.
רוחמה אברהם-בלילא: אני מציעה שכבר באמצע ינואר נבדוק מה קורה ואם לא, בוא נקים צוות מצומצם אנחנו ונשב על זה.
משה גפני: אנחנו מצביעים על אישור הסעיף, מיליארד ו-600 מיליון.
משה גפני: בעד אישור סעיף – רוב נמנע – 1 הסעיף אושר
רוחמה אברהם-בלילא: אני נמנעת.
משה גפני: אנחנו עוברים לסעיף הבא, שינויים בתקציב.
רוחמה אברהם-בלילא: מספיק אם היינו לוקחים את כל הכספים שנשארו ברזרבות.
משה גפני: את יודעת על איזה סדרי גודל מדובר?
רוחמה אברהם-בלילא: על איזה סדרי גודל מדובר?
משה גפני: יוגב, כמה?
משה גפני: זה הסוד הצבאי הגדול ביותר.
יוגב גרדוס: אין לי מושג.
רוחמה אברהם-בלילא: בערך, בין לבין מתוך כל התקציב, כמה כסף יש ברזרבות של כל המשרדים השונים?
יוגב גרדוס: לא יודע להעריך.
ציון פיניאן: סוד צבאי.
משה גפני: יש הרבה.
רוחמה אברהם-בלילא: אחרי כן מוציאים את כל המסכנים לרחובות.
רוחמה אברהם-בלילא: מקצצים בסל התרופות.
משה גפני: משרד השיכון לבד בטח מחזיר חמישה מיליארד שקלים.
רוחמה אברהם-בלילא: כמה הביצוע לעומת התוכנית?
יוגב גרדוס: הביצוע בשנה שעברה היה מאה אחוזים מהתקציב.
יוגב גרדוס: יש עודפים שנובעים כל שנה מאופי הפעילות של הממשלה, שהיא לא משלמת הכול במזומן, אבל הביצוע של התקציב הוא יחסית גבוה.
יוגב גרדוס: הוא קרוב למאה אחוזים.
רוחמה אברהם-בלילא: איך יכול להיות?
משה גפני: משרד השיכון, כמה אחוז הביצוע שלו?
יוגב גרדוס: זה משהו אחר.
משה גפני: הביצוע הוא שהם יודעים מראש שצריך להיות ביצוע.
משה גפני: על זה יוגב מדבר.
משה גפני: יש מראש שיודעים שלא יהיה ביצוע.
רוחמה אברהם-בלילא: כמה ביצוע יש לך במשרד הפנים?
יוגב גרדוס: לא יודע להגיד.
משה גפני: צריך לעשות על זה עבודה, אבל זה יהיה קשה מאוד.
רוחמה אברהם-בלילא: בוא נעשה.
קריאה: שלשום ישבתם על העברת כסף לבריאות הנפש.
רוחמה אברהם-בלילא: לא, זאת הרפורמה.
רוחמה אברהם-בלילא: גפני, אני יכולה לבקש להקים ועדת משנה שתבחן את כל הסוגיה של הרזרבות במשרד האוצר?
רוחמה אברהם-בלילא: בבקשה, תטיל את זה עלי.
משה גפני: בינואר נעסוק בכל המכלול.
משה גפני: נעסוק גם בזה ויכול להיות שאני איעתר לבקשתך.
רוחמה אברהם-בלילא: אני אשמח מאוד.
רוחמה אברהם-בלילא: נעשה כאן עבודה יסודית לעילא ולעילא.
משה גפני: אם תגיעי למסקנות – ולפי דעתי לא תגיעי כי הם יודעים לשמור את זה בסוד צבאי מוחלט – תגיעי להפתעת חייך.
רוחמה אברהם-בלילא: מספיק שאני אבקש מיושב ראש הוועדה את כל ההעברות התקציביות שהיו במהלך השנה.
רוחמה אברהם-בלילא: זה לא ייתן לי אינדיקציה מדויקת.
משה גפני: זה לא ייתן לך תמונה.
משה גפני: אפשר לעשות את זה כאן מהר מאוד.
משה גפני: לפני שאני ממנה את חברת הכנסת רוחמה אברהם לטפל בבורות השחורים של התקציב, האם אתם יכולים לתת לנו נתון כזה?
יוגב גרדוס: לא.
יוגב גרדוס: אין לי.
רוחמה אברהם-בלילא: אין להם בורות שחורים.
רוחמה אברהם-בלילא: יש להם בורות מכוסים.
משה גפני: יוגב, אני מבקש להודות לך על ההעברה הזאת.
משה גפני: תמסור גם לאייל.
משה גפני: זה לא קשור לביקורת שיש לנו.
רוחמה אברהם-בלילא: מהכסף הזה לא יחולקו שילומים קואליציוניים, נכון?
משה גפני: את תראי את זה.
משה גפני: רוחמה, לי יש הסכם קואליציוני ובחיים אני לא אשנה את ההסכם הקואליציוני שלנו.
רוחמה אברהם-בלילא: לא דיברתי על יהדות התורה.
רוחמה אברהם-בלילא: זה יכול להיות ישראל ביתנו.
משה גפני: זה יהיה כאן.
רוחמה אברהם-בלילא: זאת יכולה להיות ש"ס.
ציון פיניאן: זאת יכולה להיות קדימה.
רוחמה אברהם-בלילא: קדימה לא בקואליציה.
משה גפני: רוחמה, זה יהיה התקציב הכי גלוי מכיוון שהממשלה צריכה לאשר אותו.
משה גפני: אנחנו יודעים היום בדיוק את הסכום, אנחנו נדע איך מתחלקים המיליארד ו-600 שקלים, אחרי כן זה מגיע לוועדה, עומד כאן סכום של מיליארד ו-600 מיליון שקלים ואת תראי לאיזה סעיפים הוא הולך.
משה גפני: אין יכולת, אפילו אם מישהו ירצה לקחת את זה למשהו סקטוריאלי, אין מציאות כזאת אלא אם כן הוועדה תאשר.
נסים זאב: הוועדה תבקש מהממשלה שלא להביא את זה סקטוריאלי.
משה גפני: נפגעי תקיפה מינית זה סקטוריאלי?
משה גפני: כל הדברים שצריך.
משה גפני: מה שצריך, צריך.
משה גפני: אין סקטוריאלי.
משה גפני: ההגדרה של הסעיף הזה היא סעיף התאמות.
משה גפני: היות שמדובר על תקציב לשנתיים, אני טענתי בוועדה שברור שבסוף 2011 צריך לעשות שינויים והתקציב של 2012 שנקבע ב-2010 הוא לא ריאלי.
משה גפני: לכן היה סיכום בחוק שיהיה תקציב בסוף 2011 ונחלק אותו במשרדים שם יש חסר.
משה גפני: הרי אם היה תקציב של שנתיים, היו מוסיפים לפחות שלושים מיליארד שקלים במשרדים.
משה גפני: מה שהוועדה תחליט, זה מה שיהיה.
משה גפני: פניות מספר 637 עד 639 –
דולב: פנייה תקציבית זו נועדה להעביר למשרד האוצר ארבעה מיליון שקלים על מנת לממן ייעוץ נשואי רוחב בתחום פיתוח התשתיות בענף הרכב.
רוחמה אברהם-בלילא: מה זה ייעוץ בנושא רוחב?
דולב: נושאי רוחב של פיתוח התשתיות.
דולב: פיתוח תשתיות יש באנרגיה, יש במים, יש בתחבורה, בתחבורה ציבורית והייעוץ קשור למבנים, בעיקר למבנה הרגולטור, לסמכויות הרגולטור, מה נמצא ברשויות המקומיות, מה נמצא במשרדים, בכל אחד מהתחומים האלה, מתוך איזשהו רצון לראות את הנשוא הזה כמכלול של כל תחום התשתיות ולא שכל גוף יקים לעצמו מודל נפרד של איך הוא מנהל.
רוחמה אברהם-בלילא: עד עכשיו זה לא היה?
דולב: עד עכשיו יש משרד נפרד לכל נושא.
דולב: האנרגיה והמים למשל מרוכזים במשרד אחד, התחבורה במשרד אחר, והרעיון היה לבחון הפעם בעבודה באמת מעמיקה, גם באמצעות יועצים וכמובן בשיתוף עם כל הגורמים שצריך, את הקשר בין הנושאים השונים האלה כי בסוף אמנם לבנות כביש ולבנות צינור גז זה לא אותו הדבר אבל יש הרבה נושאים חופפים ובהיבט של הרגולטור שאמור להסתכל על הדברים מלמעלה ולקבוע את הכללים בתוכם משחקים, יש הרבה קווי דמיון.
רוחמה אברהם-בלילא: זה מכרז שיוצא?
דולב: זה מכרז שכבר יצא והכסף הזה מממן הרחבה שלו מכיוון שהשלב הראשון של המכרז היה בעצם סקירה מאוד מקיפה בין לאומית של איך הדברים האלה נעשים בעולם.
רוחמה אברהם-בלילא: זאת עכשיו תוספת לייעוץ.
דולב: זאת תוספת לייעוץ.
רוחמה אברהם-בלילא: מה היה הכסף ההתחלתי?
דולב: הכסף ההתחלתי היה שני מיליון שקלים ועכשיו יש תוספת.
רוחמה אברהם-בלילא: זאת אומרת, שישה מיליון שקלים רק לייעוץ ויועצים כדי להסתכל באופן רוחבי על כל הנושא של התשתיות והכבישים בארץ?
רוחמה אברהם-בלילא: כמה כסף לדעתך תצטרכו עוד כדי לסיים את הכול?
משה גפני: בעד אישור פניות מספר 637 עד 639 – פה אחד הפניות אושרו
משה גפני: יגיעו עוד פניות היום.
משה גפני: אגב, אין חידוש בזה.
משה גפני: כל שנה זה כך.
משה גפני: פניות מספר 857 ו-858 –
צחי דוד: הפנייה נועדה להעברת 12 מיליון שקלים ממשרד ראש הממשלה למשרד השיכון בהתאם להחלטות הממשלה 412 ו-413 מ-31 באוגוסט 2006 לפיתוח המגזרים הדרוזים, הבדואים והצ'רקסים בדרום.
משה גפני: מה זה הפיתוח?
משה גפני: אל תגיד לנו החלטות ממשלה.
משה גפני: תגיד מה הנושא.
משה גפני: אנחנו צריכים לפקח על החלטות הממשלה.
צחי דוד: במסגרת החלטות אלה תפקידו של משרד השיכון היה לסבסד פיתוח ביישובי המיעוטים המדוברים, במגזרים המדוברים.
רוחמה אברהם-בלילא: איזה ישובים מדוברים?
צחי דוד: בכלל יישובי המגזר הבדואי בצפון.
רוחמה אברהם-בלילא: אדוני היושב ראש, לא פעם אחת דרשתי, ואני חוזרת ודורשת, לקבל רשימות.
רוחמה אברהם-בלילא: כל הישובים מקבלים בלי יוצא מהכלל?
צחי דוד: אני מסביר.
צחי דוד: הקריטריון הקובע של ההחלטה הוא סבסוד היכן שיש שיווקים.
רוחמה אברהם-בלילא: אני מבקשת לא פעם ולא פעמיים, היכן שיש שיווק בישוב, אני רוצה לקבל את שם הישוב בצמוד לפניות האלה.
משה גפני: מה שאתה אמרת זה נכון, זה הולך על כולם, היכן שיש שיווקים, אבל חברת הכנסת רוחמה אברהם מבקשת אם אפשר, וזה צריך להיות, לפני שמביאים את זה ולפני שמסבירים את זה, להביא את הרשימה היכן יש את השיווקים האלה.
משה גפני: זה הדבר הכי קל לעשות.
משה גפני: אנחנו נאשר את זה אבל אני מבקש שתעביר את הרשימה.
רוחמה אברהם-בלילא: אנחנו נאשר את זה ואני אגיש רביזיה עד שאני אראה את הרשימה.
משה גפני: רביזיה, הפירוש הוא לאבד את הכסף.
רוחמה אברהם-בלילא: שיביא לי את הרשימה היום.